b'\n_START_ARTICLE_\nCoprnica Zofka\n_START_PARAGRAPH_\nCoprnica Zofka je literarni lik istoimenske pravljice slovenske avtorice Svetlane Makarovi\xc4\x8d.\n_START_SECTION_\nVsebina\n_START_PARAGRAPH_\nCoprnica Zofka s svojimi pomo\xc4\x8dniki stra\xc5\xa1i vse po vrsti, nagaja z vremenom, skratka, vse obrne narobe. Nato za dalj \xc4\x8dasa po\xc4\x8diva v stari zapra\xc5\xa1eni knjigi. Ko nekdo razpiha prah s knjige, se vsi prebudijo in razkropijo po okolici. Toda \xc4\x8das, v katerem se ponovno pojavijo, zanje ni ve\xc4\x8d primeren. Marsikaj je druga\xc4\x8de. Zofke metla ne more ve\xc4\x8d nositi, saj se je v knjigi zredila, zato pe\xc5\xa1 odide k \xc4\x8darovniku po vse potrebne pripomo\xc4\x8dke za vremenske spremembe. Medtem njeni nekdanji spremljevalci \xe2\x80\x93 Siva mora, Rde\xc4\x8di \xc5\xa1kopnik, \xc4\x8crni krempelj, \xc4\x8drna vdova Pajkova ve\xc5\xa1\xc4\x8da, povodni mo\xc5\xbe Akvilin - uganjajo vse mogo\xc4\x8de vragolije. \xc5\xa0kratek \xc5\xa0otek i\xc5\xa1\xc4\x8de Zofkino pobeglo metlo, Pajkova ve\xc5\xa1\xc4\x8da ga zaprede in nih\xc4\x8de mu ne upa pomagati. Ko se Zofka utrujena vrne, re\xc5\xa1i \xc5\xa1kratka. Po vseh dogodiv\xc5\xa1\xc4\x8dinah, ki jih do\xc5\xbeivijo Zofkini sodelavci, ki so bolj hudobni kot \xc4\x8darovnica sama, se vrnejo nazaj v knjigo, ker ne prenesejo, da je Zofka postala obi\xc4\x8dajna \xc5\xbeenska.\n_START_SECTION_\nPredstavitev lika\n_START_PARAGRAPH_\nCoprnice Zofke se ljudje naveli\xc4\x8dajo, ker s svojo \xc4\x8darovni\xc5\xa1ko mo\xc4\x8djo me\xc5\xa1a vreme. Pri tem jo spremljajo prijatelji, ki ji pomagajo pri vragolijah. Za nekaj stoletij ostanejo vsi potla\xc4\x8deni v knjigi. Ko nekdo knjigo najde in spiha prah, se vsa nekdanja nadlega razkropi po okolici. Toda \xc4\x8dez toliko stoletij Zofke nih\xc4\x8de ve\xc4\x8d ne upo\xc5\xa1teva. Tudi z metlo si ne more ni\xc4\x8d ve\xc4\x8d pomagati. Pri\xc4\x8dara si lahko le hi\xc5\xa1ko na jasi sredi gozda. \xc4\x8carovni\xc5\xa1ko mo\xc4\x8d ohranijo samo \xc5\xa1e njeni prijatelji. Zofka ni obi\xc4\x8dajna \xc4\x8darovnica. Razlikuje se od ostalih. \xc4\x8ceprav je na za\xc4\x8detku zlobna in povzro\xc4\x8da vremenska zla, na koncu re\xc5\xa1i \xc5\xa1kratka \xc5\xa0otka. Zaveda se, da bo z od\xc4\x8daranjem prijatelja izgubila svoje coprni\xc5\xa1ko poslanstvo. Ko ga s prerokbo re\xc5\xa1i, se iz \xc4\x8darovnice spremeni v \xc5\xbeensko \xe2\x80\x93 teto Zofko.\n_START_SECTION_\nO \xc4\x8darovnicah\n_START_PARAGRAPH_\n\xc4\x8carovnice so bile \xc5\xbeenske, ki so znale \xc4\x8darati na simpateti\xc4\x8den in antipateti\xc4\x8den na\xc4\x8din s pomo\xc4\x8djo apotropejskih dejanj, vode, zdravilnih zeli\xc5\xa1\xc4\x8d, zvarkov, urokov, zagovorov, molitev, s \xc4\x8drnimi bukvami in magi\xc4\x8dnimi predmeti. \xc4\x8carale so vreme, povzro\xc4\x8dale smrt, bolezen ali nesre\xc4\x8do. Pri \xc4\x8daranju so jim pomagali duhovi. \xc4\x8carovnice so znale vede\xc5\xbeevati, prerokovati, zdraviti in pomagati v te\xc5\xbeavah, obvladovati ljubezensko magijo._NEWLINE_V preteklosti so \xc4\x8darovnice po ljudskem verovanju letele, njihova mo\xc4\x8d je bila \xc5\xa1e posebej ob\xc4\x8dutna ob bo\xc5\xbei\xc4\x8du, v dvanajsterih no\xc4\x8deh, na predve\xc4\x8der jurjevega, ob kresu, na kvatrne dni, za bolj \xc4\x8darovni\xc5\xa1ke dni pa so veljali \xc4\x8detrtek, petek in sobota. Pred \xc4\x8darovnicami so se branili z blagoslovljenim smodnikom, soljo, blagoslovljeno vodo, narobe obrnjeno obleko\xe2\x80\xa6_NEWLINE_Prevladuje mnenje, da je \xc4\x8darovni\xc5\xa1tvo nastalo na osnovi kulta velike matere, lunarne boginje, kakr\xc5\xa1ne so bile Hekate, Artemida \xe2\x80\x93 pri nas Pehtra. \xc4\x8carovni\xc5\xa1tvo so pogosto pripisovali \xc4\x8duda\xc5\xa1kim, samotarskim, strah zbujajo\xc4\x8dim ljudem, z nezaupanjem pa so pogosto gledali tudi na rde\xc4\x8delasce, lekarnarje, duhovnike in pu\xc5\xa1\xc4\x8davnike._NEWLINE_\xc4\x8carovnice so obdol\xc5\xbeevali, da so odpadnice od kr\xc5\xa1\xc4\x8danstva, da so podpisale pogodbo s hudi\xc4\x8dem, z njim spolno ob\xc4\x8devale in povzro\xc4\x8dale \xc5\xa1kodo tudi na gmotnih dobrinah. Obsojene so se\xc5\xbeigali.\n_START_SECTION_\nPrimerjave z drugimi literarnimi liki\n_START_PARAGRAPH_\nLik \xc4\x8darovnice se pojavlja v mnogih pravljicah \xe2\x80\x93 v ljudskih in avtorskih. Najve\xc4\x8dkrat so \xc4\x8darovnice hudobne in strah vzbujajo\xc4\x8de. Likovni umetniki jih po navadi upodabljajo lete\xc4\x8de na metli, imajo velik ukrivljen nos, oble\xc4\x8dene so v temna obla\xc4\x8dila._NEWLINE_O dobri \xc4\x8darovnici pripoveduje pravljica Princesini pono\xc5\xa1eni \xc4\x8devlji, avtorjev Jakoba in Wilhelma Grimma, vendar v pravljici \xc4\x8darovnica ni glavni lik._NEWLINE_V pravljici Gosja pastirica (Jakob in Wilhelm Grimm) sre\xc4\x8damo \xc4\x8darovnico, ki se skriva v preobleki starke. Na koncu se spremeni v vilo, ki svojo zadnjo \xc4\x8darovnijo uporabi tako, da pri\xc4\x8dara grad. Ker nima ve\xc4\x8d mo\xc4\x8di za \xc4\x8daranje, lahko sklepamo, da postane navadna \xc5\xbeenska, tako kot Zofka._NEWLINE_Ruska pravljica Junak in \xc4\x8darovnica pripoveduje o zlobni \xc4\x8darovnici, ki jo junak ukani in se mora z njim poro\xc4\x8diti. Spremeni se v lepo, prijazno dekle, brez mo\xc4\x8di, da bi \xc5\xa1e \xc4\x8darala._NEWLINE_V literaturi zasledimo pravljice o dobrih ali zlobnih \xc4\x8darovnicah, lahko pa se skozi pravljico spremenijo iz zlobnega v prijazen lik.\n_START_SECTION_\nCelove\xc4\x8derni lutkovni film\n_START_PARAGRAPH_\nLeta 1989 je bil v sodelovanju Lutkovnega gledali\xc5\xa1\xc4\x8de Ljubljana in Viba filma posnet lutkovni film Coprnica Zofka v re\xc5\xbeiji Matije Mil\xc4\x8dinskega.'